Súhlas na  začatie  stavieb zaradených do programu Výstavba cestnej siete do roku 2005

Materiál „Súhlas na začatie stavieb zaradených do programu Výstavba cestnej siete do roku 2005“ pojednáva o stavbách, ktoré doteraz neboli začaté a sú z hľadiska cestného hospodárstva potrebné  a reflektuje aj požiadavky miestnej samosprávy a miestnej štátnej správy.            

V programe „Výstavba cestnej siete do roku 2005“  sú zahrnuté nasledovné stavby, ktorých obstarávacia cena je  viac ako 100 mil. Sk :

II/426  Skalica – štátna hranica SR/ČR - preložka cesty 

Celkové  náklady        			406 070 000,- Sk
- z toho stavebný náklad			327 630 092,- Sk

Dĺžka preložky cesty				4,612 km
Kategória cesty				S 9,5 / 80

Termín zahájenia stavby:			február 2003
Termín ukončenia stavby:			december 2004
Zhotoviteľ:					Cesty, a.s. Nitra

Súčasný stav :
      	Cesta II/426 vedie cca 2 km cez intravilán mesta, jeho sídliskami s úzkymi uličkami a námestím v historickom centre mesta v pamiatkovej zóne. Cesta vedie k cestnému hraničnému priechodu Skalica – Sudoměřice s dočasnými objektami v colnom priestore. 

Projektovaný stav:
      	Preložka cesty vedie mimo intravilán mesta k novému hraničnému priechodu. 
      	
Dohoda medzi vládou Slovenskej republiky a vládou Českej republiky o výstavbe preložky cesty II/426 a objektov spoločného cestného hraničného priechodu na území Slovenskej republiky a o výstavbe preložky cesty I/70 na území Českej republiky v lokalite Skalica – Sudoměřice bola schválená uznesením vlády SR č. 1080 z 8. 12. 1999 a podpísaná dňa 14.12.1999. Uvedená dohoda nadobudla platnosť 25.1.2000.   

	Na základe § 10 zákona č. 254/1998 Z.z. o verejných prácach bola dňa 18.10.2001 vykonaná štátna expertíza na stavbu II/426 Skalica – štátna hranica SR/ČR, preložka cesty pod číslom 8/2000.

I/74 Humenné preložka cesty

Celkové náklady stavby			 184 150 000,- Sk
 - z toho stavebné náklady			 150 000 000,- Sk

Dĺžka úpravy cesty				1,7 km
Kategória cesty				MS 16,5/60, 

Termín zahájenia stavby:			podmienený súhlasom vlády
Termín ukončenia stavby:			podmienený súhlasom vlády
Zhotoviteľ:					-

Súčasný stav :
     	Prejazdný úsek cesty I/74 má v intraviláne mesta Humenné nevyhovujúce technické parametre a nedostatočnú kapacitu v križovatke s cestou II/558. Cestná doprava je vedená po jednosmerných uliciach, ktoré sa nedajú skapacitniť. 

Projektovaný stav :
     	Riešenie vychádza z rozpracovanej koncepcie podľa územnoplánovacej dokumentácie a naväzuje na štvorpruhovú komunikáciu vybudovanú v roku 1980. Obsahuje tri stykové križovatky a dve priesečné. Výstavbou predmetnej cesty sa vylúči tranzitná doprava z centra mesta a nový koridor prepojenia ciest II/558 a II/559  bude vedený okrajom zastavaného územia.

I/77 Mokroluh – Bardejov, rekonštrukcia cesty, I. etapa

Celkové náklady             			104 900 000,- Sk
- z toho stavebný náklad			  89 000 000,- Sk

Dĺžka úpravy cesty				1,8 km
Kategória cesty				S 11,5/80 a MS 14/60

Termín zahájenia stavby:			podmienený súhlasom vlády
Termín ukončenia stavby:			podmienený súhlasom vlády
Zhotoviteľ:					-

Súčasný stav :
	Súčasný prieťahový úsek cesty cez obec Mokroluh je nevyhovujúci pre nedostatočné šírkové usporiadanie, smerové vedenie,  nedoriešený  vodný režim a tiež neriešenú pešiu  dopravu v intraviláne. Prehľadnosť nevyhovuje aj z dôvodu prekážajúcich rodinných domov v blízkosti  cesty, ktoré sú dlhodobo účelovo uvoľňované pre stavbu cesty a dnes sú už neobývané. 

Projektovaný stav :
	Projektovaná rekonštrukcia cesty odstraňuje dopravné závady na ceste. Je riešená úmerne k dopravnej intenzite a zabezpečí zvýšenie bezpečnosti cestnej dopravy a chodcov v obci. Súčasťou riešenia sú opatrenia na elimináciu negatívnych vplyvov dopravy na životné prostredie. 

III/5555-1 Vysoká nad Uhom most

Celkové  náklady        			136 338 000,- Sk
- z toho stavebný náklad			120 671 000,- Sk

Dĺžka premostenia				130 m
Dĺžka úpravy cesty				695 m
Kategória cesty				MO 8/40

Termín zahájenia stavby:			podmienený súhlasom vlády
Termín ukončenia stavby:			27 mesiacov od začatia stavby
Zhotoviteľ:					Inžinierske stavby Košice

Súčasný stav :
     	Jestvujúce premostenie rieky Uh bolo vybudované v roku 1947. Nosná konštrukcia je oceľová priehradová, skladacia systému Bailey-Bridge. Spodná stavba je vybudovaná kombináciou oceľových prvkov s betónom. Vozovka na moste je drevená. Tento typ mostného objektu mal zabezpečovať krátkodobé  dopravné prepojenie a zodpovedal vtedajším povojnovým možnostiam a zaťaženiu cestnou dopravou.	V súčasnosti je mostný objekt z hľadiska jeho funkčných vlastností v havarijnom stave .
	
Projektovaný stav :
    	Hlavným stavebným objektom je mostný objekt. Rieši premostenie rieky Uh konštrukciou z predpätého betónu realizovaný technológiou letmej betonáže. Projekt zohľadňuje podmienky premenlivých prietokov pri zrážkovej činnosti, kedy tok vykazuje prudké rozdiely objemov prietočných vôd v krátkych časových intervaloch.

Ministerstvo financií SR na základe uznesenia vlády SR č. 790/2001 bod C.27 listom č. 3911/2002-KM zo dňa 19.9. 2002 súhlasilo s výstavbou uvedenej stavby, kde celkový náklad bol 95 560 000.- Sk.. Po vyhodnotení predložených ponúk na zhotoviteľa stavby  sa zvýšili celkové náklady stavby na sumu 136 338 000.- Sk.